סרצ'קו קטאנץ

סרצ'קו קטאנץ (בסלובנית: Srečko Katanec, נולד ב-16 ביולי 1963 בליובליאנה שביוגוסלביה, כיום בסלובניה) הוא כדורגלן עבר ומאמן כדורגל בהווה. ככדורגלן שיחק קטאנץ בעמדות הבלם והקשר ההגנתי בקבוצות שונות ביוגוסלביה, גרמניה ואיטליה, בה זכה להצלחה גדולה במדי סמפדוריה. לזכותו של קטאנץ 31 הופעות במדי נבחרת יוגוסלביה, עמה השתתף ביורו 1984, אולימפיאדת לוס אנג'לס (1984), שם זכה עם נבחרת יוגוסלביה במדליית ארד, אולימפיאדת סיאול (1988) ומונדיאל 1990. כמאמן הצליח קטאנץ בעיקר עם נבחרת סלובניה, עמה העפיל ליורו 2000 ומונדיאל 2002. קטאנץ החל את הקריירה בקבוצת הכדורגל NK ליובליאנה, שם שיחק 11 שנים כנער, ואחר כך עבר לאולימפיה ליובליאנה מליגת העל היוגוסלבית בשנת 1981. קטאנץ נשאר באולימפיה ליובליאנה עד לשנת 1985, שם הופיע 81 פעמים והבקיע 10 שערים, ועבר לדינמו זאגרב, גם היא מליגת העל היוגוסלבית. כעבור שנה, בקיץ 1986, חתם קטאנץ בפרטיזן בלגרד, וכבר בעונתו הראשונה במועדון זכה באליפות. לאחר עונה נוספת בפרטיזן בלגרד, בה סיימה הקבוצה במקום השני, חתם קטאנץ בשטוטגרט, עמה העפיל לגמר גביע אופ"א, בעונת 1988/89, בו הפסידה הקבוצה במפגש כפול לנאפולי, כשקטאנץ שיחק לאורך כל 180 הדקות. לאחר עונה אחת בשטוטגרט, חתם קטאנץ בקיץ 1989 בסמפדוריה, והחל את הפרק המוצלח ביותר בקריירת המשחק שלו, כאשר זכה עם הקבוצה בתארים רבים. כבר בעונתו הראשונה בסמפדוריה, זכה עם הקבוצה בגביע אירופה למחזיקות גביע, לאחר ניצחון 2:0 בהארכה בגמר על אנדרלכט, מצמד של ג'אנלוקה ויאלי. קטאנץ הוחלף בגמר זה בדקה ה-92. בעונת 1990/91 זכה קטאנץ עם סמפדוריה באליפות הסרייה א' ובטורניר הסופר קאפ האיטלקי, אך הפסיד עם הקבוצה בגמר הגביע האיטלקי במפגש כפול לרומא, שניצחה במפגש הראשון בתוצאה 3:1, כאשר את השער לסמפדוריה כבש קטאנץ, אך הגומלין הסתיים בתוצאה 1:1 ורומא זכתה בגביע. בעונת 1991/92 הגיעו קטאנץ וסמפדוריה לגמר גביע אירופה לאלופות 1992, שם הפסידו 1:0 לברצלונה 1:0 בהארכה משער של רונאלד קומאן. בעונת 1993/94 זכה קטאנץ עם סמפדוריה בגביע האיטלקי, לאחר ניצחון במפגש כפול על אנקונה בתוצאות 0:0 ו-6:1. עם זאת, בשתי עונותיו האחרונות של קטאנץ בסמפדוריה, הוא סבל מפציעות רבות ומיעט לשחק, ובתום עונת 1993/94 פרש ממשחק פעיל בגיל 31. קטאנץ החל לשחק בנבחרת יוגוסלביה בשנת 1983, והשתתף בשנת 1984 ביורו 1984, אותו סיימה יוגוסלביה עם אפס נקודות, ובאולימפיאדת לוס אנג'לס (1984), בה זכתה יוגוסלביה במדליית ארד, לאחר הפסד לנבחרת צרפת בחצי הגמר וניצחון 2:0 על נבחרת איטליה במשחק על מדליית הארד. בשנת 1988 השתתף קטאנץ עם יוגוסלביה באולימפיאדת סיאול (1988), ממנה הודחה יוגוסלביה בשלב הבתים, ובשנת 1990 השתתף עם יוגוסלביה במונדיאל 1990, ממנו הודחה יוגוסלביה ברבע הגמר על ידי נבחרת ארגנטינה בבעיטות הכרעה לאחר 0:0 בתום 120 דקות. קטאנץ הופיע במדי יוגוסלביה 31 פעמים והבקיע חמישה שערים. לאחר תחילת התפוררות הפדרציה היוגוסלבית, ומתן אפשרות לכל כדורגלן יוגוסלבי לייצג את מדינת האם שלו, עבר קטאנץ לשחק בנבחרת סלובניה, בשורותיה צבר חמש הופעות והבקיע שער אחד. בשנת 1996 החל קטאנץ לאמן את הנבחרת הצעירה של סלובניה, ובשנת 1998 אימן לתקופה קצרה את גוריצה, שנקטעה כאשר מונה למאמנה של נבחרת סלובניה. קטאנץ השיג הצלחה אדירה כמאמן נבחרת סלובניה, כאשר הצליח להעפיל עם נבחרתו ליורו 2000, שנפתח עבורו מצוין כאשר נבחרת סלובניה הובילה 3:0 על נבחרת יוגוסלביה, אך המשחק הסתיים בתוצאה 3:3. סלובניה השיגה נקודה נוספת מול נבחרת נורווגיה, וסיימה את שלב הבתים במקום האחרון, אך עם מחמאות רבות. קטאנץ הצליח להעפיל עם סלובניה גם למונדיאל 2002, אותו סיימה סלובניה עם אפס נקודות. קטאנץ התפטר מאימון הנבחרת מיד לאחר המונדיאל, בין השאר בגין סכסוך עם כוכב הנבחרת זלאטקו זחוביץ'. באותו קיץ חתם באולימפיאקוס, שם השיג תוצאות חלשות ופוטר בפברואר 2004. בשנת 2006 מונה קטאנץ כמאמן נבחרת מקדוניה, ועזב את התפקיד בשנת 2009, לטענתו בגלל סכסוך עם כוכב הנבחרת גוראן פאנדב. בשנת 2011 מונה קטאנץ כמאמן נבחרת איחוד האמירויות, שהשתתפה בהדרכתו בגביע אסיה בכדורגל 2011, וסיימה אחרונה בשלב הבתים. קטאנץ פוטר מנבחרת איחוד האמירויות בספטמבר 2011, לאחר הדחתה במוקדמות מונדיאל 2014. בינואר 2013 החל קטאנץ קדנציה שנייה באימון נבחרת סלובניה. באוקטובר 2017 התפטר קטאנץ מאימון הנבחרת, לאחר שכשל להעפיל עמה למונדיאל 2018. קטאנץ נולד בליובליאנה שביוגוסלביה לזוג הורים קרואטים. לקטאנץ שני בנים. עם פרטיזן בלגרד: אליפות ליגת העל היוגוסלבית: 1986/87 עם סמפדוריה: גביע אירופה למחזיקות גביע: 1989/90 אליפות הסרייה א': 1990/91 הסופר קאפ האיטלקי: 1991 הגביע האיטלקי: 1993/94 עם נבחרת יוגוסלביה בכדורגל: אולימפיאדת לוס אנג'לס (1984): מדליית ארד מדיה וקבצים בנושא סרצ'קו קטאנץ בוויקישיתוף סרצ'קו קטאנץ, באתר Transfermarkt סרצ'קו קטאנץ, באתר Fussballdaten.de (בגרמנית) סרצ'קו קטאנץ, באתר Soccerway סרצ'קו קטאנץ, באתר WorldFootball.net סרצ'קו קטאנץ, באתר National Football Teams סרצ'קו קטאנץ, באתר FootballDatabase.eu פרופיל המאמן, באתר Transfermarkt